Document ID: 32009D0730

ΑΠΌΦΑΣΗ ΤΗΣ ΕΠΙΤΡΟΠΉΣ
της 2ας Ιουλίου 2008
σχετικά με την κρατική ενίσχυση C 11/2007 που η Ιταλία χορήγησε υπέρ της εταιρείας Ottana Energia Srl
[κοινοποιηθείσα υπό τον αριθμό Ε(2008) 3117]
(Το κείμενο στην ιταλική γλώσσα είναι το μόνο αυθεντικό)
(Κείμενο που παρουσιάζει ενδιαφέρον για τον ΕΟΧ)
(2009/730/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 88 παράγραφος 2 πρώτο εδάφιο,
τη συμφωνία για τον Ευρωπαϊκό Οικονομικό Χώρο, και ιδίως το άρθρο 62 παράγραφος 1 στοιχείο α),
Αφού κάλεσε τους ενδιαφερομένους να υποβάλουν τις παρατηρήσεις τους σύμφωνα με τις προαναφερθείσες διατάξεις (1), και αφού έλαβε υπόψη της τις παρατηρήσεις αυτές,
Εκτιμώντας τα ακόλουθα:
I. ΔΙΑΔΙΚΑΣΙΑ
(1)
Στις 23 Φεβρουαρίου 2006 οι ιταλικές αρχές γνωστοποίησαν στην Επιτροπή μία ενίσχυση διάσωσης υπέρ της Ottana Energia Srl (στο εξής «Ottana Energia») στην οποία είχε χορηγηθεί στις 29 Δεκεμβρίου 2005, δηλαδή πριν από τη γνωστοποίηση.
(2)
Στις 14 Ιουλίου 2006 οι ιταλικές αρχές γνωστοποίησαν ένα σχέδιο αναδιάρθρωσης. Αυτό το σχέδιο θα κατέληγε αυτομάτως σε παράταση της ενίσχυσης διάσωσης σύμφωνα με το σημείο 26 των κοινοτικών κατευθυντηρίων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων (στο εξής «οι κατευθυντήριες γραμμές») (2).
(3)
Στις 6 Δεκεμβρίου 2006, η Επιτροπή, με την απόφαση C(2006) 5829 («η απόφαση για τη διάσωση»), δήλωσε ότι δεν ήγειρε αντιρρήσεις όσον αφορά την ενίσχυση διάσωσης. Ωστόσο, θεωρούσε ότι το σχέδιο αναδιάρθρωσης, το οποίο δεν εμφανιζόταν ως κατάλληλο για τους προκαθορισθέντες σκοπούς, δεν μπορούσε να δικαιολογήσει την παράταση της ενίσχυσης διάσωσης και δήλωσε ότι η ενίσχυση έπρεπε να παύσει από την 8η Ιανουαρίου 2007.
(4)
Δεδομένου ότι η ενίσχυση διάσωσης δεν είχε παύσει, η Επιτροπή, βάσει του σημείου 27 των κατευθυντηρίων γραμμών, όφειλε να παρέμβει όσον αφορά την παράνομη ενίσχυση διάσωσης. Με επιστολή της 4ης Απριλίου 2007, η Επιτροπή πληροφόρησε την Ιταλία ότι είχε αποφασίσει να κινήσει τη διαδικασία του άρθρου 88 παράγραφος 2 της συνθήκης ΕΚ γι’ αυτόν τον σκοπό. Η Επιτροπή, στην επιστολή, εξέφρασε επίσης αμφιβολίες όσον αφορά τη συμβιβασιμότητα της ενίσχυσης αναδιάρθρωσης.
(5)
Η απόφαση της Επιτροπής να κινήσει τη διαδικασία δημοσιεύθηκε στην Επίσημη Εφημερίδα της Ευρωπαϊκής Ένωσης (3). Η Επιτροπή κάλεσε τους ενδιαφερομένους να υποβάλουν τις παρατηρήσεις τους σχετικά με την ενίσχυση. Η Επιτροπή δεν έλαβε παρατηρήσεις από μέρους των τρίτων ενδιαφερομένων.
(6)
Η Ιταλία έστειλε τις παρατηρήσεις της με επιστολή της 22ας Μαΐου 2007. Άλλες πληροφορίες ζητήθηκαν με επιστολές της 11ης Ιουλίου 2007, της 17ης Οκτωβρίου 2007 και της 20ής Δεκεμβρίου 2007. Οι πληροφορίες υποβλήθηκαν αντιστοίχως στις 31 Αυγούστου 2007, στις 12 Νοεμβρίου 2007 και στις 13 Μαρτίου 2008. Επιπλέον, στις 7 Δεκεμβρίου 2007 έλαβε χώρα συνεδρίαση μεταξύ των υπηρεσιών της Επιτροπής και των ιταλικών αρχών. Υπάρχει επίσης η ανταλλαγή διαφόρων ηλεκτρονικών επιστολών· οι τελευταίες απαντήσεις της Ιταλίας υποβλήθηκαν στις 14 Μαΐου και, αντιστοίχως, στις 28 Μαΐου 2008.
II. ΛΕΠΤΟΜΕΡΗΣ ΠΕΡΙΓΡΑΦΗ ΤΗΣ ΕΝΙΣΧΥΣΗΣ
1. Ο δικαιούχος
(7)
Η Ottana Energia είναι εταιρεία τοπικών δημοσίων υπηρεσιών με έδρα στην επαρχία του Nuoro, στη Σαρδηνία (4). Σήμερα είναι ιδιοκτησίας της PC Holding, εταιρεία χαρτοφυλακίου για την Ottana Energia που ανήκει σε ένα φυσικό πρόσωπο και δεν ασκεί άλλες σημαντικές δραστηριότητες.
(8)
Η Ottana Energia έχει περίπου 115 εργαζόμενους και, στην απόφαση διάσωσης είχε καθοριστεί ότι μπορούσε να εμπέσει στην κατηγορία των ΜΜΕ (5). Δεδομένου ότι η επιχείρηση απασχολεί άνω των 50 εργαζομένων δεν θεωρείται ότι συνιστά μικρή επιχείρηση.
(9)
Η Ottana Energia διαχειρίζεται έναν θερμοηλεκτρικό σταθμό που κατασκευάστηκε για την κάλυψη των ηλεκτρικών και θερμικών αναγκών της βιομηχανικής περιοχής της Ottana. Ως εκ τούτου, δραστηριοποιείται στην παραγωγή ηλεκτρικής ενέργειας και παρέχει πίεση υδρατμού, νερού, αζώτου και συμπιεσμένου αέρα. Ο σταθμός περιλαμβάνει κυρίως δύο όμοιους καυστήρες για την παραγωγή υδρατμού υψηλής θερμοκρασίας και δύο στροβίλων για την παραγωγή ηλεκτρικής ενέργειας και ατμού σε δύο διαφορετικά επίπεδα πίεσης.
(10)
Στην αγορά της ηλεκτρικής ενέργειας, η Ottana Energia συμμετείχε στο Borsa Elettrica (χρηματιστήριο ηλεκτρικής ενέργειας) με πωλήσεις στο τμήμα αγοράς MGP (αγορά της προηγούμενης ημέρας) κυρίως σε ώρες αιχμής. Η παραγωγική ικανότητα της Ottana Energia είναι 140 MW, από τα οποία πωλούσε κατά μέσο όρο περίπου 30 MW. Η Επιτροπή θεωρεί ότι το μερίδιο της αγοράς που κατέχει η Ottana Energia είναι ίσον με 5 % όσον αφορά την παραγωγική ικανότητα και 4 % όσον αφορά την παραγωγή στην αγορά της ηλεκτρικής ενέργειας της Σαρδηνίας.
(11)
Το 2005, η Ottana Energia συνάντησε οικονομικές δυσκολίες που ανέκυψαν κυρίως από την έλλειψη πόρων για την πληρωμή του καυσίμου. Η τιμή του καυσίμου είχε ανέλθει κατ’ ουσία από τα 140 ευρώ/τόνο το 2004 στα 279 ευρώ/τόνο στο πρώτο ήμισυ του 2006. Οι αυξανόμενες τιμές του πετρελαίου αντιστοιχούσαν περίπου στο 85 % των δαπανών της εταιρείας. Συνεπώς, είχε εκτιμηθεί ότι για το πρώτο ήμισυ του 2006 χρειάζονταν 5 εκατ. ευρώ για να διατηρηθεί σε ενέργεια η εταιρεία.
2. Το μέτρο
(12)
Στις 29 Δεκεμβρίου 2005, η Ottana Energia έλαβε εγγύηση επί ενός δανείου του Υπουργείου Οικονομικής Ανάπτυξης (ministero dello Sviluppo economico) ύψους 5 εκατ. ευρώ. Τον Αύγουστο του 2006, το Υπουργείο παρέτεινε περαιτέρω την ίδια εγγύηση για ένα δάνειο βάσει ενός σχεδίου αναδιάρθρωσης υπό μορφή ενίσχυσης αναδιάρθρωσης.
(13)
Οι ιταλικές αρχές, εν τω μεταξύ, δήλωσαν ότι το δάνειο θα εξοφλείτο κατά τη διάρκεια πέντε ετών, ήτοι από το 2009 έως το 2014, με ετήσια δόση 1 εκατ. ευρώ.
3. Το σχέδιο αναδιάρθρωσης
(14)
Το τρέχον σχέδιο αναδιάρθρωσης ανάγεται στην πρώτη εκδοχή του Ιουνίου του 2006. Τον Αύγουστο του 2006 είχε εγκριθεί από επιτροπή του Υπουργείου Εθνικής Ανάπτυξης υπό την προϋπόθεση της οριστικής έγκρισής του από μέρους της Επιτροπής. Ακολούθως, υποβλήθηκε προς έγκριση στην περιφέρεια της Σαρδηνίας και στα συνδικάτα και στις 9 Ιανουαρίου 2007 εγκρίθηκε. Η έγκριση περιλαμβάνει τη δέσμευση της περιφέρειας της Σαρδηνίας να χορηγήσει το ταχύτερο δυνατό τις απαραίτητες εξουσιοδοτήσεις για τη «φάση δύο».
(15)
Το σχέδιο βασίζεται σε μία μελέτη σκοπιμότητας που διενήργησε η Electrowatt-Econo-Poyry, γνωστή εταιρεία παροχής συμβουλών η οποία εξέτασε διάφορες εναλλακτικές μορφές αλλαγής ενεργειακής πηγής (repowering). Εν τω μεταξύ μία μελέτη της αγοράς ολοκλήρωσε αυτή τη μελέτη.
(16)
Το σχέδιο ορίζει ως κύριο λόγο της κρίσης της Ottana Energia την εξάρτησή της από το καύσιμο και την ανικανότητά της να μετακυλήσει τις αυξήσεις της τιμής του καυσίμου στην τιμή της ηλεκτρικής ενέργειας. Πράγματι, το απόθεμα ηλεκτρικής ενέργειας στη Σαρδηνία αποτελείται από σταθμούς ηλεκτροπαραγωγής με καύση άνθρακα που έχουν χαμηλότερο κόστος από τους σταθμούς με καύση πετρελαίου. Ως εκ τούτου, η Ottana Energia έχει ως στόχο να μειώσει τις άμεσες δαπάνες, ιδίως εκείνες που συνδέονται με το καύσιμο και με τη μεταφορά. Η εταιρεία εκπόνησε ένα σχέδιο μετατροπής του σταθμού ηλεκτροπαραγωγής.
(17)
Γι’ αυτόν το σκοπό, οι ιταλικές αρχές παρέσχον στην Επιτροπή το πλαίσιο της μελλοντικής ανάπτυξης της επιχείρησης που εμφανίζει δύο κύριες φάσεις αναδιάρθρωσης, ενώ μία τρίτη παραμένει προαιρετική και δεν θα υπόκειται ούτε σε κρατικές ενισχύσεις ούτε σε άλλες χρηματοδοτήσεις που αναφέρονται στο σχέδιο αναδιάρθρωσης. Ως εκ τούτου, η Επιτροπή θεωρεί ότι η αναδιάρθρωση θα περιστρέφεται γύρω από την πρώτη και δεύτερη φάση και ότι η περίοδος αναδιάρθρωσης θα περατωθεί το 2014, αφού θα έχει εξοφληθεί η ενίσχυση.
(18)
Η φάση 1, που είναι σήμερα σε εξέλιξη, συνίσταται στην επανενίσχυση του ενός καυστήρα του σταθμού για τη χρησιμοποίηση υγρού άνθρακα, ενώ ο άλλος καυστήρας συνεχίζει να λειτουργεί με πετρέλαιο. Επιπλέον, εγκαταστάθηκε ένα αυτοματοποιημένο σύστημα ελέγχου των ηλεκτρικών φορτίων που επιτρέπει τη δραστηριοποίηση στην αγορά των υπηρεσιών δευτερεύουσας ρύθμισης. Προβλέπεται επίσης η εγκατάσταση ενός εκσυγχρονισμένου συστήματος αντίστροφης ώσμωσης.
(19)
Όσον αφορά την παροχή ηλεκτρικών και θερμικών υπηρεσιών, η Ottana Energia προσπάθησε να μετακινήσει την παραγωγή της σε υπηρεσίες με μεγαλύτερη προστιθέμενη αξία. Όσον αφορά την παραγωγή ηλεκτρικής ενέργειας, η Ottana Energia τροποποίησε και αυτήν μεταφέροντάς την από την αγορά της προηγούμενης ημέρας (6) στην αγορά για την υπηρεσία κατανομής (7), όπου τα διακινούμενα στοιχεία ενεργητικού είναι οι υπηρεσίες που παρέχονται από το ηλεκτρικό εργοστάσιο της Ottana Energia στο διαχειριστή του εθνικού συστήματος μεταφοράς για να ελέγξει τη συχνότητα και την τάση του ίδιου δικτύου. Η αγορά για την υπηρεσία παροχής συνήθως είναι περισσότερο επικερδής για τους παραγωγούς ηλεκτρικής ενέργειας, δεδομένης της υψηλής συγκέντρωσής της και της μακράς διάρκειας των συμβάσεων παροχής.
(20)
Η «φάση 2» αφορά τη μετατροπή της δεύτερης γεννήτριας από γεννήτρια πετρελαίου σε γεννήτρια φυτικού ελαίου. Με αυτό τον τρόπο προβλέπεται να πραγματοποιηθεί μείωση των εκπομπών που μπορεί να χρησιμοποιηθεί για την αγορά και την πώληση «πράσινων πιστοποιητικών». Τούτο εμφανίζεται απαραίτητο για την επιτυχία του σχεδίου αφού αντισταθμίζει τις υψηλότερες τιμές των βιοκαυσίμων σε σχέση με τα πετροχημικά που, τουλάχιστον προς στιγμής, δεν μπορούν να εξισωθούν μέσω επιστροφής του ειδικού φόρου αφού δεν έχει χορηγηθεί καμία σχετική εξουσιοδότηση. Η τεχνική αναδιάρθρωση προβλέπει την εγκατάσταση μιας νέας μονάδας στο σταθμό που θα επιτρέψει την παραγωγή ηλεκτρικής ενέργειας με φυτικά έλαια.
(21)
Για να πραγματοποιήσει τις επενδύσεις που προβλέπονται στη φάση 2, η Ottana Energia σύστησε, στις αρχές του 2007, με την Azienda-Energetica Etschwerke AG (AE-EW) του Bolzano, φορέα κυρίαρχου στην αγορά ενέργειας της Περιφέρειας του Alto Adige, μία κοινή επιχείρηση με επωνυμία Biopower Sardegna Srl της οποίας το ίδιο κεφάλαιο ήταν ίσο με 14,5 εκατ. ευρώ εκ των οποίων 8,5 εκατ. ευρώ προέρχονταν από εισφορές σε μετρητά και 6 εκατ. ευρώ από υποδομές και εγκαταστάσεις που παρέσχε η Ottana Energia. Τα 8,5 εκατ. ευρώ αποτελούνται από 1,4 εκατ. ευρώ που προέρχονται από την PC Holding και από μεταφορά σε μετρητά 7,1 εκατ. ευρώ που προέρχονται από την AE-EW. Ως εκ τούτου, η PC Holding θα ελέγχει την Biopower (51 %) είτε μέσω της άμεσης συμμετοχής της του 10 % είτε με τη συμμετοχή του 41 % της Ottana Energia. Το ίδιο κεφάλαιο είναι ίσον με το 25 % του συνόλου του σχεδίου σύμφωνα με την απαίτηση του οργανισμού χρηματοδότησης.
(22)
Η συμφωνία με την περιφέρεια της Σαρδηνίας και τα συνδικάτα προβλέπει επίσης περικοπή 45 θέσεων εργασίας. Προβλέπεται η προσφυγή σε καθεστώς προσυνταξιοδότησης.
(23)
Συνολικά οι δαπάνες αναδιάρθρωσης για τις φάσεις 1 και 2 είναι οι ακόλουθες:
Πίνακας 1
Εικόνα των δαπανών αναδιάρθρωσης
(σε ευρώ)
Δράση αναδιάρθρωσης
Εκτιμώμενες δαπάνες
Χρηματοδότηση
Εκσυγχρονισμός του σταθμού
900 000
Αυτοχρηματοδότηση
Μείωση του προσωπικού
1 000 000
Αυτοχρηματοδότηση
Φάση 1: Χρήση υγρού άνθρακα
1 090 000
Αυτοχρηματοδότηση
Φάση 2: Κινητήρες με φυτικό έλαιο
42 300 000
25 % ίδιο κεφάλαιο, από το οποίο:
-
51 % Ottana Energia/PC Holding
-
49 % AE-EW
75 % τραπεζική χρηματοδότηση
(24)
Η Ιταλία διευκρίνισε ότι η αυτοχρηματοδότηση στη φάση 1 αφορά τη χρηματοδότηση που προέρχεται από την ταμειακή ροή της εταιρείας και λαμβάνει χώρα μεταξύ 2006 και 2008. Η φάση 2 χρηματοδοτείται από ίδια κεφάλαια του νέου μετόχου και από τραπεζικό δάνειο στηριζόμενο από εγγυήσεις της AE-EW και από υποθήκες επί των μηχανημάτων.
(25)
Η Ιταλία υποστηρίζει ότι η φάση 2 θα χαρακτηρίζεται από ποσοστό εσωτερικής απόδοσης ιδιαίτερα υψηλό (25 %) και από σημαντική καθαρή τρέχουσα αξία. Επιπλέον, όσον αφορά τις προοπτικές αποδοτικότητας, οι ιταλικές αρχές προέβησαν σε ενημέρωση των δημοσιονομικών προβλέψεών τους. Εξηγήθηκε ότι παρόλο που η εμπορική προβολή της φάσης 2 διαρκεί μέχρι το 2020, η εταιρεία θα έχει θετικό επιχειρησιακό περιθώριο και θα πραγματοποιεί κέρδη αρχής γενομένης από το 2010. Επιπλέον, προβλέπεται ότι αρχής γενομένης από το 2010 η Ottana Energia θα επιτύχει μέση απόδοση 2 % επί του κεφαλαίου και 3 % από το 2011, πράγμα που κατά την Ιταλία θα ήταν ίσο ή ανώτερο των αποδόσεων των ανταγωνιστών οι οποίες θα ανέρχονταν στο 2 %.
(26)
Η φάση 3 θα συνίσταται στη χρησιμοποίηση φυσικού αερίου που θα μεταφέρεται στο μέλλον μέσω του επονομαζόμενου GASLI αγωγού αερίου σύνδεσης μεταξύ της Αλγερίας και της Ιταλίας μέσω της Σαρδηνίας (του οποίου η ολοκλήρωση δεν προβλέπεται πριν από το 2009). Επειδή το πρόγραμμα κατασκευής δεν έχει καθοριστεί, αυτή η φάση είναι υποθετική. Το ίδιο πρέπει να λεχθεί και για τη χρηματοδότηση του σχεδίου που, σύμφωνα με τις εκτιμήσεις, θα απαιτούσε περίπου 250 εκατ. ευρώ. Όταν θα έχει ολοκληρωθεί αυτή η φάση, η Ottana Energia προβλέπει να αντικαταστήσει τους υπάρχοντες στροβίλους πετρελαίου και τους καυστήρες με την κατασκευή ενός νέου σταθμού ηλεκτροπαραγωγής με αέριο. Ωστόσο, τα φυτικά έλαια θα συνεχίσουν να χρησιμοποιούνται τουλάχιστον κατά τη διάρκεια των 12 ετών του πράσινου πιστοποιητικού, δηλαδή, εάν αρχίσει εντός του τέλους 2008, έως το τέλος του 2021.
III. ΛΟΓΟΙ ΓΙΑ ΤΗΝ ΚΙΝΗΣΗ ΤΗΣ ΔΙΑΔΙΚΑΣΙΑΣ
(27)
Στην απόφαση κίνησης της διαδικασίας, η Επιτροπή παρατήρησε ότι η ενίσχυση διάσωσης δεν είχε παύσει. Ως εκ τούτου, αποφάσισε ότι η ενίσχυση διάσωσης είχε παρανόμως διατηρηθεί και έκρινε ότι όφειλε να κινήσει τη διαδικασία που προβλέπεται στο σημείο 27 των κοινοτικών κατευθυντηρίων γραμμών για τη διάσωση και την αναδιάρθρωση προβληματικών επιχειρήσεων (8).
(28)
Η Επιτροπή ανέφερε ότι δεν ήταν σαφές με ποιο τρόπο η παράνομη παράταση της ενίσχυσης διάσωσης μπορούσε να συνιστά συμβιβάσιμη ενίσχυση αναδιάρθρωσης, δεδομένου ότι το σχέδιο αναδιάρθρωσης δεν περιείχε τα απαραίτητα στοιχεία που να έδειχναν ότι η εταιρεία προτίθετο να αποκαταστήσει την αποδοτικότητά της στη μακρά περίοδο. Ιδίως, η Επιτροπή δεν διέκρινε ακριβείς πληροφορίες που να διασαφήνιζαν τη στρατηγική αναδιάρθρωσης, που να παρείχαν αξιόπιστες προβλέψεις όσον αφορά τα μελλοντικά αποτελέσματα της επιχείρησης, που να επιβεβαίωναν την ύπαρξη σημαντικής ίδιας εισφοράς, καθώς και αντισταθμιστικά μέτρα. Γι’ αυτόν το σκοπό η Επιτροπή κάλεσε την Ιταλία να απαντήσει στα πολυάριθμα ερωτηματικά που προηγουμένως είχε θέσει.
(29)
Επίσης, η Επιτροπή διερωτάτο εάν ήταν πραγματικά αναγκαία η παράταση για δώδεκα μήνες της ενίσχυσης διάσωσης που αρχικά προβλεπόταν. Μια τέτοια παράταση ήγειρε αμφιβολίες για το κατά πόσο η ενίσχυση περιοριζόταν στο ελάχιστο αναγκαίο. Επίσης, οι πληροφορίες για την ίδια εισφορά φαίνονταν ανεπαρκείς, αφού το σχέδιο και οι παρασχεθείσες από την Ιταλία εξηγήσεις δείχνουν απλώς ότι η εταιρεία θα συμβάλει στην αναδιάρθρωση με ιδίους πόρους και με μια εξωτερική στήριξη που προέρχεται από ένα νέο μέτοχο, χωρίς να διασαφηνίζει λεπτομερώς από πού θα προέρχονταν αυτοί οι πόροι.
(30)
Τέλος, η Επιτροπή δεν μπόρεσε να εντοπίσει επαρκή αντισταθμιστικά μέτρα αφού τίποτα σχετικό δεν αναφέρεται στο σχέδιο αναδιάρθρωσης.
IV. ΠΑΡΑΤΗΡΗΣΕΙΣ ΠΟΥ ΥΠΕΒΑΛΕ Η ΙΤΑΛΙΑ
(31)
Στις παρατηρήσεις της, η Ιταλία χορήγησε περαιτέρω πληροφορίες όσον αφορά το σχέδιο αναδιάρθρωσης. Ιδίως παρουσίασε:
-
μελέτη σκοπιμότητας προς στήριξη της επιλογής της τρέχουσας στρατηγικής,
-
μελέτη αγοράς που δείχνει την απουσία πλεονάζουσας παραγωγικής ικανότητας στην αγορά ενέργειας στη Σαρδηνία,
-
πληροφορίες σχετικά με την πραγματοποίηση της φάσης 1 και της φάσης 2, όπως αναφέρεται στην αιτιολογική σκέψη 17,
-
πληροφορίες για τη δέσμευση του νέου μετόχου, καθώς και για τη χρηματοδότηση της φάσης 2, όπως αναφέρεται στις αιτιολογικές σκέψεις 21 και εξής,
-
ενημέρωση των οικονομικών προβλέψεων της εταιρείας, όπως αναφέρεται στην αιτιολογική σκέψη 25.
(32)
Η Ιταλία πρότεινε τα ακόλουθα αντισταθμιστικά μέτρα:
-
[…] (9)
-
την εκχώρηση των τμημάτων […] εντός του τέλους του 2010.
(33)
Όσον αφορά το πρώτο ζήτημα, η Ιταλία εξήγησε ότι η Ottana Energia άλλαξε την αγορά αναφοράς της και, κατά συνέπεια, τους ανταγωνιστές της. […]. Αυτά τα τμήματα δεν είναι στρατηγικά και συνεπώς θα μπορούσαν να πωληθούν ως αντισταθμιστικό μέτρο […].
(34)
Επιπλέον, η Ιταλία διαβεβαιώνει ότι η Ottana δεσμεύεται να μην παράγει άνω των 90 MW έναντι της προβλεφθείσας συνολικής ικανότητας παραγωγής 140 MW πριν από την έναρξη της φάσης 3 και οπωσδήποτε πριν τις αρχές του 2012.
(35)
Η Ιταλία εγγυάται επίσης ότι η Ottana Energia θα επιστρέψει μεταξύ του 2009 και του 2014 1 εκατ. ευρώ ετησίως και ότι δεν θα λάβει άλλες ενισχύσεις πριν από την πλήρη επιστροφή των ληφθέντων 5 εκατ. ευρώ.
V. ΑΞΙΟΛΟΓΗΣΗ
1. Ύπαρξη ενίσχυσης
(36)
Όπως αναφέρεται στην απόφαση της 6ης Δεκεμβρίου, το μέτρο συνιστά κρατική ενίσχυση κατά την έννοια του άρθρου 87 παράγραφος 1 της συνθήκης ΕΚ αφού νοθεύει ή απειλεί με νόθευση τον ανταγωνισμό (10) ευνοώντας την Ottana Energia και με αυτό τον τρόπο επηρεάζει τις συναλλαγές μεταξύ κρατών μελών (αιτιολογικές σκέψεις 12-15), αφού δεν ήταν πιθανόν χωρίς την ενίσχυση της κρατικής εγγύησης η Ottana Energia να μπορέσει να επιτύχει δάνειο με τους ίδιους όρους στην ελεύθερη αγορά.
2. Συμβιβασιμότητα της ενίσχυσης
(37)
Δεδομένου ότι στις 8 Ιανουαρίου 2007 η ενίσχυση δεν είχε επιστραφεί, αυτή πρέπει να θεωρηθεί από τις 9 Ιανουαρίου 2007 παράνομη εάν θεωρηθεί ενίσχυση διάσωσης (βλέπε αιτιολογική σκέψη 3).
(38)
Το γεγονός αυτό από μόνο του δεν είναι αρκετό για να τεκμηριωθεί το μη συμβιβάσιμο της ενίσχυσης, αλλά πρέπει επίσης η ενίσχυση να είναι συμβιβάσιμη κατά την έννοια του άρθρου 87 παράγραφος 3 της συνθήκης ΕΚ. Αυτό σημαίνει ότι η Επιτροπή πρέπει να αξιολογήσει τη συμβιβασιμότητα του εν λόγω μέτρου βάσει όλων των άλλων σχετικών λόγων (11). Σύμφωνα με το σημείο 20 των κατευθυντηρίων γραμμών, αυτοί οι λόγοι περιορίζονται σε εκείνους που αναφέρονται στις ίδιες τις κατευθυντήριες γραμμές. Κατά συνέπεια, η παράνομη ενίσχυση διάσωσης πρέπει να αξιολογηθεί ως ενίσχυση αναδιάρθρωσης.
(39)
Η Επιτροπή στην απόφαση κίνησης της διαδικασίας ανέφερε ότι η ενίσχυση πρέπει κατά συνέπεια να πληροί τους όρους που προβλέπονται στα σημεία 32-51 των κατευθυντηρίων γραμμών, ιδίως εκείνους που αφορούν την υποβολή ενός σχεδίου αναδιάρθρωσης σε θέση να αποκαταστήσει την αποδοτικότητα της επιχείρησης στη μακρά περίοδο και τον όρο σύμφωνα με τον οποίο η ενίσχυση πρέπει να περιοριστεί στο ελάχιστο αναγκαίο και να μην προξενήσει αθέμιτες στρεβλώσεις του ανταγωνισμού. Η απόφαση κίνησης της διαδικασίας είχε εκφράσει αμφιβολίες σχετικά με αυτό το σημείο, αλλά η έρευνα κατέστησε πρόδηλη την εκπλήρωση αυτών των όρων.
(40)
Κατ’ αρχάς, η έρευνα επιβεβαίωσε ότι η Ottana Energia είναι προβληματική επιχείρηση. Η Επιτροπή αναγνώρισε, στην απόφαση διάσωσης, ότι η Ottana Energia δύναται να τύχει ενίσχυσης αναδιάρθρωσης. Ωστόσο, στην ίδια απόφαση ετίθετο το ερώτημα εάν αυτή η κατάσταση είχε αλλάξει, δεδομένου ότι η εταιρεία είχε κατορθώσει να λάβει δάνεια για να χρηματοδοτήσει την αναδιάρθρωσή της. Ωστόσο, αυτές οι αμφιβολίες μπορούν να διαλυθούν επειδή η Ιταλία απέδειξε ότι το δάνειο όχι μόνο χορηγήθηκε για τη φάση διάσωσης, αλλά και ότι η Ottana Energia δεν θα είχε τους απαραίτητους πόρους για να επιστρέψει την ενίσχυση κατά τη διάρκεια της περιόδου αναδιάρθρωσης. Επειδή αυτή θα είναι σε θέση να παράγει σημαντικά εισοδήματα μόνο το 2008, οι τράπεζες χωρίς την εγγύηση δεν θα είχαν επιτρέψει στην Ottana Energia ούτε καν να υλοποιήσει την πρώτη φάση και συνεπώς η Ottana Energia θα είχε βρεθεί αντιμέτωπη με ένα κίνδυνο αφερεγγυότητας κατά την έννοια του σημείου 10 στοιχείο γ) των κατευθυντηρίων γραμμών.
(41)
Επιπλέον, η έρευνα επιβεβαίωσε ότι η PC Holding, στην οποία ανήκει η Ottana Energia, δεν ήταν σε θέση να χορηγήσει τα απαραίτητα κεφάλαια για να αναδιαρθρώσει μόνη της την εταιρεία, γι’ αυτόν το λόγο η επιλεξιμότητα της ενίσχυσης δεν αμφισβητείται από το σημείο 13 των κατευθυντηρίων γραμμών.
(42)
Η Επιτροπή, στην κίνηση της διαδικασίας, αμφέβαλε για το κατά πόσο υπήρχε ένα σχέδιο αναδιάρθρωσης σε θέση να επιτρέψει στην εταιρεία να αποκαταστήσει την αποδοτικότητά της στη μακρά περίοδο.
(43)
Εν τω μεταξύ, η Ιταλία κατόρθωσε να παρουσιάσει λεπτομερώς το σχέδιο αναδιάρθρωσης και να χορηγήσει τα στοιχεία που έλειπαν και τα οποία αποδεικνύουν την καταλληλότητά του. Η Επιτροπή αναγνωρίζει καταρχάς ότι το σχέδιο αναδιάρθρωσης βασίζεται σε μια μελέτη σκοπιμότητας που δικαιολογεί την επιλογή της τρέχουσας στρατηγικής (που υπήρχε ήδη το 2006, μα απλώς δεν είχε υποβληθεί στην Επιτροπή). Δεύτερον, η Ιταλία εξήγησε ότι η υλοποίηση της φάσης 1 και της φάσης 2 είναι συμπληρωματικές και όχι εναλλακτικές όπως αρχικώς είχε εννοήσει η Επιτροπή (που θα είναι αποκλειστικά η περίπτωση της φάσης 3 μετά το 2020). Τρίτον, η Ιταλία εξήγησε ότι ο δικαιούχος βρήκε ένα νέο μέτοχο για τη συγχρηματοδότηση της δεύτερης φάσης, όπως αναφέρεται στην αιτιολογική σκέψη 21. Τέλος, αποσαφηνίστηκε ότι ήδη η φάση 2 θα επιτρέψει στο δικαιούχο να αποκαταστήσει την αποδοτικότητά του και ότι επίκειται η απαραίτητη εξουσιοδότηση γι’ αυτό το σχέδιο.
(44)
Σε τέτοια βάση η Επιτροπή μπορεί τώρα να προσδιορίσει ακριβή εσωτερικά μέτρα που μπορούν να επαναπροσανατολίσουν τις δραστηριότητες της επιχείρησης. Μεταξύ αυτών, πρέπει να σημειωθεί καταρχάς η αλλαγή από το πετρέλαιο, ιδιαίτερα ακριβό, προς τον υγρό άνθρακα. Επιπλέον, και η αλλαγή της παροχής ηλεκτρικού ρεύματος της αγοράς της προηγούμενης ημέρας στην αγορά για την υπηρεσία εξισορρόπησης συνέβαλε στην αποδοτικότητα της επιχείρησης λόγω του ότι αυτή η τελευταία αγορά είναι περισσότερο αποδοτική για την Ottana Energia από τη στιγμή που υπόκειται λιγότερο στην αστάθεια των τιμών και στις μεταβολές των παρεχόμενων ποσοτήτων.
(45)
Δεύτερον, η Επιτροπή καταλήγει στο συμπέρασμα ότι και οι νέες επενδύσεις στη βιοενέργεια είναι αποδοτικές. Πράγματι, θα συνεπάγονταν ένα ποσοστό απόδοσης ιδιαίτερα υψηλό και έχουν σημαντική καθαρή τρέχουσα αξία (βλέπε αιτιολογική σκέψη 25).
(46)
Συνολικά, η Ιταλία απέδειξε ότι βάσει αξιόπιστων προβλέψεων που αφορούν την παροχή ηλεκτρικής ενέργειας, οι οποίες υπόκεινται πάντοτε σε μεταβολές, και των εσόδων από πράσινα πιστοποιητικά, η εν λόγω εταιρεία θα πραγματοποιήσει αξιόλογα έσοδα αρχής γενομένης από το 2008. Επιπλέον, αναφέρθηκε ότι η Ottana Energia θα έπρεπε να επιτύχει θετικό αποτέλεσμα εκμετάλλευσης και κέρδη, αρχής γενομένης από το 2010. Επίσης, η απόδοση του κεφαλαίου θα έπρεπε να είναι ίση με την απόδοση των ανταγωνιστών της, αρχής γενομένης από το 2010 (βλέπε αιτιολογική σκέψη 25). Σε αυτή τη βάση η Επιτροπή φρονεί ότι η Ottana Energia, είναι σε θέση να εγγυηθεί την αποκατάσταση της μακροπρόθεσμης αποδοτικότητάς της.
(47)
Λαμβανομένου υπόψη ότι όλα τα απαραίτητα στοιχεία για το σχέδιο αναδιάρθρωσης υπήρχαν ήδη στις 9 Ιανουαρίου 2007 και ότι εκείνη την ημερομηνία αυτά εγκρίθηκαν από την περιφέρεια και ότι εκείνη την περίοδο, αντίθετα από όσα υποτέθηκαν στην απόφαση κίνησης της διαδικασίας, ήταν κατάλληλα για να αποκαταστήσουν την αποδοτικότητα της Οttana Energia, η Επιτροπή θεωρεί τώρα το σχέδιο αναδιάρθρωσης ως τη συνέχεια της φάσης διάσωσης.
(48)
Επιπλέον, μια επιτροπή του Υπουργείου για την Οικονομική Ανάπτυξη ενέκρινε το σχέδιο αναδιάρθρωσης κατά την υποβολή του και πρότεινε την παράταση του μέτρου ενίσχυσης διάσωσης υπό την προϋπόθεση της έγκρισής του από την Επιτροπή. Μια τέτοια προϋπόθεση δεν ανταποκρίνεται στο σημείο 59 των κατευθυντηρίων γραμμών, σύμφωνα με το οποίο το σχέδιο αναδιάρθρωσης για τις ΜΜΕ δεν πρέπει να εγκριθεί από την Επιτροπή. Ωστόσο, μια τέτοια απλή διαδικαστική ασυνέπεια δεν μπορεί να καταστήσει ασύμβατη την ενίσχυση αναδιάρθρωσης.
(49)
Η Επιτροπή, στην κίνηση της διαδικασίας, αναρωτήθηκε εάν η επιχείρηση προσέφερε μια σημαντική ίδια εισφορά στην αναδιάρθρωση όπως ορίζεται στο σημείο 44 των κατευθυντηρίων γραμμών και εάν η ενίσχυση περιοριζόταν στο ελάχιστο αναγκαίο δεδομένου ότι η εξόφληση της ενίσχυσης προβλεπόταν μόνο ύστερα από 12 έτη.
(50)
Η Ιταλία, εν τω μεταξύ, απέδειξε ότι υφίσταται μια σημαντική ίδια εισφορά. Παρ’ όλα ταύτα αυτό δεν αφορά τη χρηματοδότηση της φάσης 1 που χρηματοδοτείται από την τακτική ταμειακή ροή, ροή η οποία δεν αποτελεί ίδια εισφορά αφού πρέπει να θεωρηθεί, τουλάχιστον, αποτέλεσμα της κρατικής ενίσχυσης (12). Ωστόσο, η δεύτερη φάση χρηματοδοτείται εξ ολοκλήρου μέσω ίδιας εισφοράς, είτε μέσω ιδίου κεφαλαίου είτε μέσω εξωτερικής χρηματοδότησης εγγυημένης από τους εταίρους ή από στοιχεία ενεργητικού της παραγωγής (και όχι από την κρατική εγγύηση). Συνεπώς, δεδομένου ότι οι δαπάνες αναδιάρθρωσης ανέρχονται σε περίπου 50 εκατ. ευρώ, εκ των οποίων 5 εκατ. χρηματοδοτούνται μέσω της ενίσχυσης και 42,3 εκατ. ευρώ προέρχονται από την ίδια εισφορά (βλέπε αιτιολογική σκέψη 23), η Ottana Energia συμβάλλει με ίδια εισφορά άνω του 80 %. Τούτο σαφώς υπερβαίνει το ανώτατο όριο που ορίζεται στο σημείο 44 των κατευθυντηρίων γραμμών.
(51)
Τέλος, η Ottana Energia μείωσε τώρα την περίοδο επιστροφής του δανείου στο οποίο αναφέρεται η ενίσχυση διάσωσης. Η ενίσχυση θα επιστραφεί τώρα μεταξύ του 2009 και του 2014 σε δόσεις ενός εκατομμυρίου. Τούτο φαίνεται λογικό δεδομένου ότι η εταιρεία θα έπρεπε να πραγματοποιήσει σημαντικά έσοδα αρχής γενομένης από το 2008.
(52)
Η Επιτροπή, κατά τη διάρκεια της έρευνας, εντόπισε διάφορα μέτρα τα οποία είναι σε θέση να μετριάσουν τις αρνητικές επιπτώσεις της ενίσχυσης επί των ανταγωνιστών.
(53)
Κατ’ αρχάς, η Επιτροπή αναγνωρίζει ότι η εκχώρηση των τμημάτων […] μπορεί να αποτελεί αντισταθμιστικό μέτρο αφού αυτές οι δραστηριότητες, σύμφωνα με τις ιταλικές αρχές, είναι αποδοτικές. Ωστόσο, η Επιτροπή δεν θεωρεί ότι μια μεγαλύτερη προσφυγή […] αποτελεί ένα αντισταθμιστικό μέτρο αφού πρόκειται σε κάθε περίπτωση για ένα μέτρο από το οποίο σαφώς θα επωφεληθεί η εταιρεία και συνεπώς δεν είναι επαχθής για την επιχείρηση.
(54)
Η Επιτροπή παρατηρεί επίσης ότι η Ottana Energia δεν μπορεί να μειώσει την παραγωγική της ικανότητα αφού έχει μόνο δύο καυστήρες που είναι αναγκαίοι για την αποκατάσταση της αποδοτικότητας της επιχείρησης. Κατά συνέπεια, στη συγκεκριμένη περίπτωση, είναι δυνατά αποκλειστικώς μέτρα που έχουν ως στόχο τη μείωση της παραγωγής. Η επιχείρηση και η Ιταλία δεσμεύθηκαν ουσιαστικά να λάβουν τέτοιου είδους μέτρα τα οποία μπορούν συνεπώς να θεωρηθούν ως αντισταθμιστικά.
(55)
Η Επιτροπή συνήγαγε ότι τα αντισταθμιστικά μέτρα είναι επαρκή για να μετριάσουν, στον βαθμό που είναι δυνατόν, ενδεχόμενες αρνητικές επιπτώσεις της ενίσχυσης επί των ανταγωνιστών, αφού ο δικαιούχος είναι επιχείρηση μικρού μεγέθους και η θέση του στη σχετική αγορά της ηλεκτρικής ενέργειας στη Σαρδηνία είναι αμελητέα σε σύγκριση με εκείνη των ανταγωνιστών του. Επιπλέον, η επιβίωση της Ottana Energia συμβάλλει στη σταθεροποίηση του ανταγωνισμού στην αγορά ενέργειας στη Σαρδηνία, αφού η Ottana Energia, ντε φάκτο, είναι ο μοναδικός εναλλακτικός παροχέας ενέργειας σε σύγκριση με τους κυρίαρχους παρόχους Enel και Endessa, που, συνολικά, κατέχουν άνω του 95 % της αγοράς. Συνεπώς, η είσοδος της Ottana Energia […] θα αυξήσει περαιτέρω τον ανταγωνισμό σε αυτή την ιδιαίτερα συγκεντρωμένη αγορά.
(56)
Άλλωστε, η Επιτροπή δεν μπορεί να επιβεβαιώσει την παρατήρηση που διατυπώθηκε στην απόφαση κίνησης της διαδικασίας σχετικά με την ύπαρξη πλεονάζουσας παραγωγικής ικανότητας στην αγορά ενέργειας της Σαρδηνίας. Μολονότι αυτή η πλεονάζουσα ικανότητα υφίσταται, έχει αποκλειστικά το σκοπό να διατηρεί πάντοτε ένα σχετικό απόθεμα για την τροφοδοσία της νήσου.
(57)
Τέλος, η Επιτροπή θεωρεί ιδιαίτερα σημαντική τη δέσμευση να μη χορηγηθούν άλλες ενισχύσεις για επενδύσεις στην Ottana Energia έως το 2014. Σε αυτό το πλαίσιο, η Επιτροπή παρατηρεί ότι η αγορά ηλεκτρικής ενέργειας στη Σαρδηνία θα αλλάξει προσεχώς, ιδίως με την κατασκευή του αγωγού GASLI και λόγω ενός σχεδίου που αφορά την εγκατάσταση ενός ιδιαίτερα ισχυρού καλωδίου για τη σύνδεση με την ηπειρωτική Ιταλία. Σε εκείνο το σημείο, η αγορά ηλεκτρικής ενέργειας της Σαρδηνίας θα είναι περισσότερο ανοικτή στον ανταγωνισμό και συνεπώς περισσότερο εκτεθειμένη σε στρεβλώσεις προερχόμενες από κρατικές ενισχύσεις. Κατά συνέπεια, η δέσμευση εγγυάται ότι δεν θα υπάρξουν στρεβλώσεις στην τρίτη φάση, αφού η ενίσχυση αναδιάρθρωσης θα επιστραφεί πριν από την τρίτη φάση και δεν θα μπορεί να αντικατασταθεί από άλλες ενισχύσεις αναδιάρθρωσης ή επενδύσεων.
(58)
Τέλος, ο όρος εφάπαξ που αναφέρεται στο σημείο 72 και επόμενα των κατευθυντηρίων γραμμών πληρούται, αφού η Ottana Energia δεν έτυχε ενισχύσεων διάσωσης ή αναδιάρθρωσης στο παρελθόν. Ιδίως, επειδή όλα τα απαραίτητα για το σχέδιο αναδιάρθρωσης στοιχεία υπήρχαν ήδη στις 9 Ιανουαρίου 2007, η Επιτροπή θεωρεί τώρα ότι το σχέδιο αναδιάρθρωσης αποτελεί συνέχιση της φάσης διάσωσης. Συνεπώς, αυτό συνιστά μία ενιαία αναδιάρθρωση η οποία δεν αποκλείεται από τον όρο εφάπαξ του σημείου 73 στοιχείο α) των κατευθυντηρίων γραμμών.
(59)
Η Ottana οφείλει να πραγματοποιήσει πλήρως το σχέδιο αναδιάρθρωσης σύμφωνα με το σημείο 47 των κατευθυντηρίων γραμμών. Η Επιτροπή θα πρέπει να τηρείται ενήμερη για τις πραγματοποιηθείσες προόδους κατά την πραγματοποίηση των προαναφερθέντων αντισταθμιστικών μέτρων σύμφωνα με τα σημεία 50 και 51 των κατευθυντηρίων γραμμών.
VI. ΣΥΜΠΕΡΑΣΜΑ
(60)
Τούτου δοθέντος η Επιτροπή θεωρεί ότι η εν λόγω ενίσχυση μπορεί να θεωρηθεί ως ενίσχυση αναδιάρθρωσης. Μια τέτοια ενίσχυση ακολουθεί αμέσως την ενίσχυση διάσωσης. Συνεπώς, η Επιτροπή καταλήγει στο συμπέρασμα ότι, μολονότι η Ιταλία εφάρμοσε παρανόμως την ενίσχυση αναδιάρθρωσης υπέρ της Ottana Energia κατά παράβαση του άρθρου 88 παράγραφος 3 της συνθήκης ΕΚ, η κρατική ενίσχυση είναι συμβιβάσιμη με την κοινή αγορά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η κρατική ενίσχυση που η Ιταλία χορήγησε υπέρ της Ottana Energia Srl, είναι συμβιβάσιμη με την κοινή αγορά κατά την έννοια του άρθρου 87 παράγραφος 3 στοιχείο γ) της συνθήκης ΕΚ και των κατευθυντηρίων γραμμών όσον αφορά τις κρατικές ενισχύσεις για τη διάσωση και την αναδιάρθρωση προβληματικών επιχειρήσεων του 2004, με την επιφύλαξη της τήρησης των όρων που αναφέρονται στο άρθρο 2.
Άρθρο 2
1. Το σχέδιο αναδιάρθρωσης πρέπει να πραγματοποιηθεί πλήρως και πρέπει να θεσπιστούν όλα τα απαραίτητα μέτρα που εγγυώνται την πραγματοποίησή του.
2. Η Ιταλία μεριμνά ώστε να εκχωρηθούν […] τα τμήματα […] εντός του τέλους του 2010.
3. Η Ιταλία λαμβάνει μέριμνα ώστε να τηρηθούν οι ακόλουθες δεσμεύσεις:
α)
Η Ottana Energia Srl δεν θα παράγει πέραν των 90 MW σε σχέση με την προβλεπόμενη συνολική ικανότητα παραγωγής των 140 MW πριν από την έναρξη της φάσης 3 και οπωσδήποτε πριν από τις αρχές του 2012.
β)
Η Ottana Energia Srl θα επιστρέψει από το 2009 έως το 2014 το δάνειο των 5 εκατ. της 29ης Δεκεμβρίου 2005 με ετήσια δόση 1 εκατ. ευρώ και δεν θα λάβει άλλες ενισχύσεις πριν επιστρέψει εξ ολοκλήρου τα 5 εκατ. ευρώ που έλαβε.
4. Προκειμένου να διενεργηθεί ο έλεγχος της τήρησης των όρων που προβλέπονται στις παραγράφους 1, 2 και 3, η Ιταλία θα παρέχει σύντομη ενημέρωση στο τέλος κάθε έτους έως το 2014 σχετικά με τις πραγματοποιηθείσες προόδους όσον αφορά την πραγματοποίηση του σχεδίου αναδιάρθρωσης και των δεσμεύσεων που ανελήφθησαν.
Άρθρο 3
Η παρούσα απόφαση απευθύνεται στην Ιταλική Δημοκρατία.
Βρυξέλλες, 2 Ιουλίου 2008.

Labels: 4
18
19
14